प्रतिभा जोशी की कहानी- बिटिया
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई। चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा थाStory of Pratibha Joshi - Bitiya
शर्बरी सुबह घर के पास के पार्क में टहलने जा रही थी, जहां रोज़ की तरह उसकी मुलाक़ात विशी, पाखी और शन्मुखा से हुई।
चारों बतियाती हुई पार्क के चहलक़दमी के लिए बने पथ पर पहुंचीं और जैसा कि चारों ने नियम बना रखा था कि टहलते समय बातें नहीं करेंगे, चारों लगभग एक-सी गति से ख़ामोशी से चलने लगीं।
यकायक पाखी ने तीनों से कहा, ‘कालिंदी दीदी को क्या हो गया है? बड़ा अजीब बर्ताव किया कल उन्होंने।’
नियम के विरुद्ध विशी भी बोल पड़ी, ‘हां, कुछ चुपचुप-सी थीं। हमेशा कैसे खिलकर मिलती हैं, कल मुझे भी सीढ़ियों पर मिलीं, तो ज़रा-सा सिर हिलाकर मेरी हैलो का जवाब दिया और चली गईं।’
चारों अब रुककर बातें कर रही थीं।
शर्बरी ने कंधे उचकाते हुए कहा, ‘उनके घर में तो कोई है भी नहीं, अकेली रहती हैं, तबियत भी ठीक है, पूरी बिल्डिंग को जानती हैं, सारे बच्चे, बड़े, हम-सब उनसे मिलते-जुलते रहते हैं। फिर अचानक हमसे कतराने की वजह?’
तभी शन्मुखा ने जो कहा, उसे सुनकर वे तीनों चुप हो गईं, ‘तीन साल हो गए कालिंदी दीदी को यहां रहते हुए। वो हम सबको जानती हैं, पर हम कितना जानते हैं उन्हें, उनके सुख-दुख को? वो प्राइवेट फर्म में नौकरी करती हैं, बस इतना ही ना?’
इसके बाद चारों तक़रीबन समवयस स्त्रियां कालिंदी के बारे में अपनी सीमित जानकारी के चलते केवल अंदाज़े लगाने को विवश थीं।
क्या हो सकती थी हरदम ख़ुश रहने वाली कालिंदी की उदासी, चुप्पी की वजह?
शर्बरी, विशी, पाखी और शन्मुखा पार्क में मौन लिए टहलने के बाद साकेत बिल्डिंग लौटीं, तो सामने से आ रही कालिंदी को देख वहीं रुक गईं।
‘कालिंदी दीदी, कुछ प्रॉब्लम है?’ शर्बरी नज़दीक जा उसके कंधे पर हाथ रख बोली।
कालिंदी उन्हें देख अपनी हिम्मत हार गई और मुंह पर हाथ रख फफक उठी।
‘बोलिए दीदी। अब बहा दें इन दुखों को।’ और पाखी संग सब उसके नज़दीक आ गईं।
‘मैं अकेली दिखती हूं लेकिन मैं अकेली हूं नहीं। मेरा भी अपना परिवार है। मेरे पति से मेरा तलाक हुआ, तो श्री मेरी नूपुर को भी अपने संग ले गए। और मैं दूर होकर भी अपनी कोशिशों से उसे देख ही लेती हूं। पर अब एक सप्ताह बाद मेरी नूपुर की शादी है। मेरी बेटी का ससुराल दूसरे शहर में है।’ कालिंदी अपने मोबाइल से नूपुर की फोटो सभी को दिखाने लगीं।
‘बहुत सुंदर लेकिन एक बात बताएं कि श्री ने तलाक...’ और चारों कालिंदी को देखने लगीं।
‘जब मन ही नहीं मिलते तो तलाक बहाना ढूंढ ही लाता है। मुझे भी जाना है अपनी बेटी की शादी में लेकिन श्री...’ कालिंदी ख़ुद को संयत कर चुकी थी।
‘कमाल है इतने समय साथ रहे और अब बताया अपना राज लेकिन अब आप फिक्र न करें। पहले अकेली थीं आप अब तो अपना पांच पांडव हैं। चलिए, आप तैयारियां करें नूपुर की शादी में जाने की।’
विशी, जो कि नामी समाज सेविका है, बोली तो कालिंदी उससे लिपट गई।
‘श्री को मैंने माफ़ कर दिया क्योंकि उन्होंने मेरी बेटी को राजकुमारी की तरह पाला है। उन्हें कोई तकलीफ़ न पहुंचाना।’ कालिंदी ने विशी के हाथ अपने हाथों में ले लिए।
‘उन्हें? वाह, अब पहले तुम्हें ही मिलवाते हैं।’ शन्मुखा के कहते ही सब खिलखिला दिए।